Κανονισμός (ΕΚ) αριθ. 2448/2000 του Συμβουλίου

της 7ης Νοεμβρίου 2000

για το άνοιγμα και τον τρόπο διαχείρισης αυτόνομης κοινοτικής δασμολογικής ποσόστωσης για ορισμένα προϊόντα της αλιείας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,

την πρόταση της Επιτροπής,

Εκτιμώντας τα ακόλουθα:

(1) Ο εφοδιασμός της Κοινότητας με ορισμένα είδη ψαριών ή φιλέτα ψαριών εξαρτάται σήμερα από τις εισαγωγές από τρίτες χώρες. Είναι προς το συμφέρον της Κοινότητας η μερική ή ολική αναστολή των δασμών στα εν λόγω προϊόντα, μέσα στα όρια κοινοτικών δασμολογικών ποσοστώσεων κατάλληλων μεγεθών. Για να μην τεθούν σε κίνδυνο οι προοπτικές ανάπτυξης της παραγωγής αυτής στην Κοινότητα, με ταυτόχρονη εξασφάλιση τον ικανοποιητικού εφοδιασμού των βιομηχανιών που τη χρησιμοποιούν, θα πρέπει να ανοιχθούν αυτές οι δασμολογικές ποσοστώσεις με μεταβλητούς δασμούς ανάλογα με την ευαισθησία που παρουσιάζουν τα διάφορα προϊόντα στην κοινοτική αγορά.

(2) Θα πρέπει, ιδίως, να εξασφαλισθεί η ισότιμη και συνεχής πρόσβαση όλων των εισαγωγέων της Κοινότητας στις εν λόγω ποσοστώσεις και η αδιάλειπτη εφαρμογή των δασμών που προβλέπονται για τις ποσοστώσεις αυτές σε όλες τις εισαγωγές των εν λόγω προϊόντων σε όλα τα κράτη μέλη, μέχρι την εξάντληση των ποσοστώσεων.

(3) Εμπίπτει στην αρμοδιότητα της Κοινότητας να αποφασίσει για το άνοιγμα, με αυτόνομο τρόπο, δασμολογικών ποσοστώσεων εντούτοις. Προκειμένου να εξασφαλιστεί η αποτελεσματικότητα της κοινής διαχείρισης των ποσοστώσεων αυτών, τίποτα δεν εμποδίζει να επιτρέπεται στα κράτη μέλη να αντλούν από τις ποσοστώσεις τις αναγκαίες ποσότητες που αντιστοιχούν στις πραγματικές εισαγωγές. Ωστόσο, αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής, η οποία πρέπει να μπορεί να παρακολουθεί, ιδίως, το βαθμό εξάντλησης των ποσοστώσεων και να ενημερώνει σχετικά τα κράτη μέλη.

(4) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 τον Συμβουλίου περί θεσπίσεως τον κοινοτικού τελωνειακού κώδικα(1), έχει κωδικοποιήσει τους κανόνες διαχείρισης των δασμολογικών ποσοστώσεων που προορίζονται για χρήση σύμφωνα με την χρονολογική σειρά των ημερομηνιών παραλαβής των διασαφήσεων.

(5) Μετά από την εξέταση της κατάστασης εφοδιασμού της κοινοτικής αγοράς με τροπικές γαρίδες προέλευσης Νότιας και Κεντρικής Αμερικής (του είδους penaeus, πλην penaeus monodon και penaeus japonicus), φαίνεται ότι κυρίως λόγω των συνεπειών της ασθένειας της "λευκής κηλίδας" της ποικιλίας αυτής, οι ανάγκες εφοδιασμού των βιομηχανιών που την χρησιμοποιούν δεν καλύπτονται επαρκώς επί του παρόντος. Θα πρέπει, επομένως, να ανοιχθεί μια αυτόνομη δασμολογική ποσόστωση για μια περιορισμένη περίοδο και μια περιορισμένη ποσότητα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο δασμός που επιβάλλεται κατά την εισαγωγή του προϊόντος που περιλαμβάνεται στο παράρτημα, μειώνεται στο ποσοστό που αναφέρεται για την οικεία περίοδο και μέσα στα οικεία ποσοστωτικά όρια.

2. Για τις εισαγωγές των εν λόγω προϊόντων, η ποσόστωση της παραγράφου 1 ισχύει μόνο με την προϋπόθεση ότι η τιμή ελεύθερο στα σύνορα που καθορίζεται από τα κράτη μέλη σύμφωνα με το άρθρο 22 του κανονισμού (ΕΟΚ) αριθ. 3759/92 του Συμβουλίου, της 17ης Δεκεμβρίου 1992, περί κοινής οργανώσεως αγοράς στον τομέα των αλιευόμενων προϊόντων και των προϊόντων υδατοκαλλιέργειας(2), είναι τουλάχιστον ίση με την τιμή αναγωγής που έχει καθοριστεί ή πρόκειται να καθοριστεί από την Κοινότητα για το εν λόγω προϊόν ή κατηγορίες προϊόντος.

Άρθρο 2

Η δασμολογική ποσόστωση η αναφερόμενη στο άρθρο 1 τελεί υπό την διαχείριση της Επιτροπής σύμφωνα με τα άρθρα 308 α έως και 308 γ του κανονισμού (ΕΟΚ) αριθ. 2454/93.

Άρθρο 3

Τα κράτη μέλη και η Επιτροπή συνεργάζονται στενά για να εξασφαλίσουν την τήρηση του παρόντος κανονισμού.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Νοεμβρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Νοεμβρίου 2000.

Για το Συμβούλιο

Ο Πρόεδρος

D. Voynet

(1) ΕΕ L 253 της 11.10.1993, σ. 1· κανονισμός, όπως τροποποιήθηκε τελευταία από τον κανονισμό (ΕΚ) αριθ. 1602/2000 της Επιτροπής (ΕΕ L 188 της 26.7.2000, σ. 1).

(2) ΕΕ L 388 της 31.12.1992, σ. 1· κανονισμός, όπως τροποποιήθηκε τελευταία από τον κανονισμό (ΕΚ) αριθ. 3318/94 (ΕΕ L 350 της 31.12.1994, σ. 15).

ΠΑΡΑΡΤΗΜΑ

>ΘΕΣΗ ΠΙΝΑΚΑ>